Bendir Sigurbjörn á að öllum , sem fréttu þennan atburð , hafi verið augljóst þessa miklu nótt " að svo mörg íslenzk mannslíf hafi aldrei áður verið í senn í svo bráðum og stórum háska . " Biskupinn heldur áfram og segir : " Það hefur ekki önnur nótt þyngri lagzt yfir landið í 11 alda þjóðarsögu . Það var mörg bæn flutt þá nótt . Og þegar dagur rann , þá blasti það við , að hér hafði gerzt það almættisverk , að allir voru heilir , þessi fyrirvaralausa ógn hafði engum manni grandað . Önnur eins björgun hefur aldrei gerzt í sögu landsins , og fá munu dæmin annars staðar , sem gætu talizt hliðstæð . " Ógnin var yfirstandandi og hún var raunveruleg . Tvísýnt var um byggðina og margt lét undan . Eyðingin var mikil . Það er því afar brýnt að minnast þeirra með þökk sem börðust og réðust gegn eyðingunni með öllum hugsanlegum tækniráðum , útsjónarsemi , frumleika og þekkingu . " Snarræði manna , æðruleysi Vestmannaeyinga , kjarkur og frábær viðbrögð , allt átti þetta sinn ómetanlega þátt í því , hvernig til tókst , " segir Sigurbjörn . Við þessi tímamót er ekki aðeins þarft að minnast þeirra , sem biskupinn víkur orðum að , í þessari tímamótaræðu . Það er mikilvægt að við sjáum þennan atburð í því ljósi hvernig yfirþyrmandi ógn var snúið í von og blessun . Þannig fáum við ekki aðeins þakkað þeim sem þakka ber snarræði og dugnað í þágu samfélagins . Þannig sjáum við hvernig Drottinn alsherjar kom öllu því góða til leiðar sem varð . Það er mikilvægt að allir þeir eigi líka eftir að sjá almættisverk Guðs í því hvernig til tókst . Það er fyrir hans verk að enn er blómleg byggð í Eyjum . Um það segir biskup Sigurbjörn : " Vestmannaeyjar hafa orðið sterkasta vitnið í nútímasögu Íslands um mátt og miskunn Drottins ... " Og þannig verða Vestmannaeyjar um aldur og ævi öðrum til eftirbreytni og blessunar .